Nicolae Ciucă și Marcel Ciolacu, liderii PNL și PSD, s-au fotografiat alături de patriarhul Daniel și au publicat aceste poze pe conturile lor de facebook.
Întâlnirea înalților politicieni ai Puterii cu patriarhul BOR s-a produs în după-amiaza de luni, 25 martie 2024, când patriarhul Daniel a venit să sfințească noua capelă amenajată în interiorul Palatului Parlamentului. În pozele postate pe facebook de Marcel Ciolacu nu apare și Nicolae Ciucă. Separat, în pozele postate de Ciucă, Ciolacu ori nu apare, ori apare mult în spate.
Premierul Marcel Ciolacu, președintele PSD, l-a felicitat pe deputatul PSD Alfred Simonis, președintele interimar al Camerei Deputaților, pentru inițiativa de a amenaja acest obiectiv religios. Amintim totuși că, încă din anul 2023, președintele Senatului și al PNL, Nicolae Ciucă, anunțase că dorește o capelă ortodoxă în Palatul Parlamentului.
Preafericitul Părinte Patriarh Daniel a sfințit, luni seară, Capela "Sfântul Apostol Andrei" înființată în Parlamentul României, anunță agenția de știri Basilica. "Ne rugăm lui Dumnezeu să binecuvinteze inițiatorii și sprijinitorii proiectului", a spus apoi Preafericirea Sa. Agenția Basilica precizează că patriarhul României i-a menționat pe Alfred Simonis, preşedintele interimar al Camerei Deputaţilor, Silvia-Claudia Mihalcea, Secretarul General al Camerei Deputaților, și Arhimandritul Nectarie Șofelea, Starețul Mănăstirii Radu Vodă și Exarhul mănăstirilor din Arhiepiscopia Bucureștilor.
"Anul acesta, la solicitarea mai multor deputaţi şi senatori români ortodocși, Domnul Alfred-Robert Simonis, preşedintele interimar al Camerei Deputaților, a convenit cu Biserica Ortodoxă Română să organizeze împreună o Capelă dotată cu picturi ortodoxe, ca spaţiu de rugăciune individuală şi în grup, deoarece peste 90% dintre parlamentarii români sunt ortodocși.
În istoria poporului român, Sfatul Ţării şi apoi Camera Deputaţilor s-au aflat lângă Catedrala mitropolitană "Sfinţii Împăraţi Constantin şi Elena", iar din anul 1925, Catedrală patriarhală. Acum, Parlamentul României se află în vecinătatea Catedralei Naţionale, cu hramurile Înălţarea Domnului – Ziua Eroilor şi Sfântul Apostol Andrei, Ocrotitorul României. Din acest motiv, am propus ca Sfântul Apostol Andrei să fie şi sfântul ocrotitor al Capelei Parlamentului României", a precizat, în discursul său, patriarhul României.